## Sióagárd Településfejlesztési Koncepciója

**vezetői összefoglaló**

Sióagárd Településfejlesztési Koncepciója és Településrendezési terve 2005-ban készült. Az azóta eltelt 11 év társadalmi, gazdasági változása, valamint az építésjogi környezet megváltozása tette szükségessé, hogy település jövőjének keretéül szolgáló koncepciót és tervet a község megújítsa.

A koncepcióhoz készült 3 egyeztetési anyag: a megalapozó vizsgálat, az örökségvédelmi hatástanulmány és maga a koncepció. Ezek az anyagok a község honlapján teljes terjedelmükben olvashatók. Jelen anyag ezek összefoglalását tartalmazza.

A településfejlesztési koncepció hosszútávra rendszerbe foglalja az önkormányzat településfejlesztési szándékait, ennek keretében a területi adottságok és összefüggések figyelembevételével meghatározza a település jövőképét, javaslatot tesz a helyi környezet, társadalom, gazdaság és az infrastruktúra átfogó fejlesztésére, a műszaki, az intézményi, valamint a táji, természeti és ökológiai adottságok fenntartható hasznosítására. A településfejlesztési koncepció egyeztetése és elfogadása a 314/2012. (XI. 8.) Korm. rendelet, valamint Sióagárd Község Önkormányzata Partnerségi Egyeztetési Szabályzata alapján történik. A Képviselőtestület az államigazgatási véleményeztetést követően határozattal fogadja el.

## Helyzetértékelés

A fejlesztési célok meghatározásához a megalapozó munkarész helyzetértékelésének alábbi elemei szolgálnak alapul:

* Sióagárd az ország fejlődő sávjában a Duna menti urbanizációs tengely területén fekszik. Legfontosabb kapcsolata Szekszárddal van.
* A népessége az országos trendeket követve elöregszik és az utóbbi 10 évben 13 %-al csökken. Iskolai végzettség, foglalkoztatottság és jövedelem tekintetében a környező községeknél kedvezőbb helyzetben van. Szegregációra hajló réteg, vagy településrész nincs a községben.
* Gazdasági súlya nem jelentős, szerepe csak a mezőgazdaságon belül van. Gazdaságát elsősorban a Szekszárdhoz való közelsége határozza meg. Ez saját gazdaságfejlesztési elképzeléseit erőteljesen behatárolja. A foglalkoztatottak 69 % el jár a településről dolgozni. A helyi vállalkozások tőkeereje csekély. Fejlesztési lehetőséget a mezőgazdaság a Sió és Leányvár, mint turisztikai akció jelenti.
* Sióagárd jó természeti és táji adottságokkal rendelkezik, de XVIII. századi vízrendezés után mára a táj arculatában a szántóföld lett a domináns, amit a Sárvíz és a valamikori folyóágak tagolnak. A korábban itt honos gyümölcs és zöldségtermesztésre való visszatérés lenne célszerű.
* A települési törtneti magja a Kossuth és Zrínyi utcák tölcséresedő részei. A belterület többsége lakóterület, amely a község központjában fokozatosan egyre több intézménnyel és kereskedelmi-szolgáltató létesítménnyel vegyesen épült be. A Nádor csatorna túloldalán a volt tsz épületeinek környezete képezi a község gazdasági területét. Leányvár – a bronzkori földvár – ma a község szőlőhegye.
* Területén az őskortól folyamatosan vannak régészeti lelőhelyek, amelyek közül a Janyavár fokozottan védett. A településen két műemlék van, a Janyavár és a tájház, ami egyúttal a 300 magyarországi tájházzal együtt világörökség várományos.
* Közlekedés-földrajzi fekvése kiváló és tovább javuló, mindemellett a 65-ös útról nyíló zsáktelepülés. Útjai felújításra szorulnak, a Sió-híd átépítésre vár. A gépkocsik számának gyors növekedése az autóbusz és kerékpáros közlekedési módok hiányosságait jelzi.
* Közművekkel ellátott. Cserére szorulnak az azbesztcement vízvezeték csövek, és megújításra, bővítésre vár a szennyvíztelep.
* Sióagárdot és környékét összességében jó környezeti állapot jellemzi.

## Jövőkép

Sióagárdon - sok községhez hasonlóan - a település fénykorában a termőföld az egész lakosságnak biztosított a munkát. A mezőgazdaság a fokozatos technológiai fejlődésével azonban egyre kevesebb munkáskezet igényel, és bár a nagyon kevés munkaerőt igénylő szántóföldi gazdálkodásnál van több munkaerőt felvevő mezőgazdasági ágazat is, a mezőgazdaság nem tud a lakosság számának megfelelő munkahelyet adni. Egy kevés munkaerőt szerencsés esetben a turizmus, vagy kisebb termékfeldolgozó üzemek fel tudnak venni, de munkahely tekintetében a község lakossága ma is a környező városokra szorul - hiszen üzemek letelepítésében nem tud velük versenyezni - és ez a tendencia lényegében a továbbiakban is megmarad. Esetleg az M9 autópálya Szekszárd-Kaposvár közötti szakaszának megépülése jelenthet e téren némely változást

Ennek a működésnek természetes velejárója a település népességének csökkenése és a fiatalok elvándorlása. Ez pedig fokozatosan nehezíti a lakosság ellátását szolgáló rendszerek hatékony működését, ami a színvonaluk csökkenésével további elvándorlás okozója lehet.

E folyamat irányának a megváltoztatására ma nem látszik lehetőség, de lassítására, vagy megállítására igen. A 2030-ra kívánatos jövőképet a következőképp lehet megfogalmazni:

**Sióagárd lakosai 2030-ban**

**színvonalas lakókörnyezetben, biztonságban élnek, helyben, vagy a könnyen elérhető környező településeken dolgoznak és büszkék településükre**

## Átfogó célok és részcélok

A helyzetértékelés fő következtetései és a község 2030-ra elérni kívánt jövőképe alapján meghatározható Sióagárd fejlesztési iránya, ezen belül az átfogó és részcélok összehangolt célrendszere.

A három átfogó cél kijelöli a község legfontosabb társadalmi, gazdasági és környezeti kihívásokra adott válaszait. E célok eléréshez 9 részcél megvalósítása szükséges. A célok rendszerét az alábbi táblázat ábrázolja.

|  |  |  |  |
| --- | --- | --- | --- |
| **Jövőkép** | **Sióagárd lakosai 2030-ban**  **színvonalas lakókörnyezetben, biztonságban élnek, helyben, vagy a könnyen elérhető környező településeken dolgoznak és büszkék településükre** | | |
| **Átfogó célok** | **A lakhatás komplex minőségének biztosítása** | | |
| **Munkahelyek hozzáférhetőségének elősegítése** | **Színvonalas lakókörnyezet biztosítása** | **A helyi közösséghez tartozás büszke érzetének erősítése** |
| **Részcélok** | 1. A település belső adottságainak kihasználása munkahely teremtésre | 3. Csendes, nyugodt, tiszta, egészséges, rendezett települési környezet | 7. A lakosság bevonása a települést érintő döntésekbe |
| 2. A környező települések munkahelyeihez kiváló elérhetőség elősegítése | 4. Teljeskörű, elérhető áru közüzemi ellátás | 8. A civil szervezetek és a helyi sport támogatása |
|  | 5. Teljeskörű, színvonalas alapellátó intézmények és szolgáltatások | 9. A szociális ellátó rendszer és társadalmi integráció erősítése |
|  | 6. A magasabb szintű intézmények és szolgáltatások kiváló elérhetőségének biztosítása |  |

## Részcélok tartalma

**1. A település belső adottságainak kihasználása munkahely teremtésre**

Jelenleg a foglalkoztatottak csak 30 %-a talál munkahelyet a településen. Így nagyon nagy a függés a szomszédos városoktól. Ennek csökkentésére mindenféleképp növelni kell a településen elérhető munkahelyek számát, amiben három dolog segíthet.

**1.1 A jó minőségű termőföld kihasználása**

A belterülettől keltre és nyugatra jó termőhelyi adottságú a termőföld és az országos szőlő termőhelyi kataszterben szerepel Leányvár és közigazgatási terület észak-keleti része. Viszont a külterület egy részén előfordul a belvíz. Ez a terület leginkább legeltetéssel volna hasznosítható. Célszerű lenne visszatérni a korábban itt honos gyümölcstermesztésre is. A Sió öntözési lehetősége pedig felveti a zöldségtermesztés újraindításának lehetőségét is. Mindkettő a területegységre vetítve nagyobb nyereséget jelent, de ami talán még ennél is fontosabb, hogy több munkaerőt igényel.

Áttételesen, de ide tartoznak a terményfeldolgozás kisüzemei is, mint lehetőségek. Ezek számára egyrészt a Nádor csatornán túl érdemes területet kijelölni, másrészt pedig építészeti megoldást kell találni Leányvárban és környezetében a kisebb borászatok fejlődésére olyan módon, hogy az védett építészeti környezebe illeszkedjen.

**1.2 Az idegenforgalmi lehetőségek kihasználása**

A Sió és Leányvár adja az idegenforgalmi fejlesztések lehetőségét.

A Sió projekt lehetőségét kínálja egy csónaktúra állomásnak, kikötővel, pihenési sátorozási lehetőséggel, vendéglátással, vagy szállásférőhelyekkel. (Ezek mind kialakíthatók a hullámtérben is)

A Sió projekthez kapcsolódik a kerékpáros turizmus is, hiszen a Sió töltésén létesítendő Balaton-Duna kerékpárút a túrakerékpározás lehetőségét nyújtja. Itt is igény van egy-egy állomás kialakítása, aminek a programja részben azonos a vízitúra állomáséval, részben pedig egymást erősítik.

Ez a kettős túraállomás az új Sió-híd mellet alakítható ki és csatlakoztatható leányvári borturizmushoz.

Mindkét túralehetőség csak a túraútban érintett településekkel együttműködve kialakított csomagban hoz eredményt.

Az idegenforgalmat segítené a zarándokútban való részvétel is.

**1.3 A természeti adottságok kihaszálása**

Sióagárd területe kedvező napenergia és bioenergia hasznosításra. Ezek segítségével a település üzemeltetésének költsége csökkenthető,vagy a vállalkozások részére olcsóbb energia biztosítható.

**1.4 A jó közlekedésföldrajzi helyzet**

A 6-os főút, majd az M6-os autópálya megteremtette az európai autópályahálózzattal, ezen belül az ország központi és déli területeivel való gyors és kényelmes kapcsolatot. Az M9 autópálya Kaposvárig való kiépítése a keleti és nyugati területek elérhetőségét javítja, az M6 autópálya országhatárig történő meghosszabbítása pedig megnyitja a kapcsolatot a balkáni régió felé is.

Ezek a közlekedési lehetőségek úgy teremtenek a község számára kiváló elérhetőséget, hogy közben a forgalom terheivel nem zavarják a települést. A gazdaság és a turizmus számára fontos alapot jelentenek és a lakosság mozgási lehetőségével a lakhatás általános minőségét is javítják.

**2. A környező települések munkahelyeihez kiváló elérhetőség elősegítése**

Mivel a település adottságainak kihasználásával sem lehet a munkaképes korosztály egészének munkahelyet biztosítani helyben, a közeli városok kiváló elérhetőségével kell segíteni a munkábajárást, amit az alábbi két fejlesztés segítheti. Mindkét esetben az alapvető cél a személygépkocsi használatnál versenyképesebb közlekedési lehetőség nyújtása.

**2.1 A közösségi közlekedés minőségének javítása**

Ehhez az autóbusz közlekedés járatsűrűségének és kényelmének növelése szükséges, de az is, hogy átszállás nélkül lehessen a munkahelyet elérni, azaz, hogy Szekszárdon mintegy helyi járatként működjön a járat. A kényelemhez a korszerű buszokon kívül, a korszerű és sűrű buszmegállók is tartoznak.

**2.2 A kerékpárral való munkábajárás lehetőségének megteremtése**

Ennek egyik része a biztonságos kerékpárút, a másik a kerékpártároló a munkahelyeken. Sióagárd szempontjából a Sió projekt keretében a Sió töltésén haladó kerékpárút megfelel, ha kapcsolódik a Tolna-Szekszárd kerékpárúthoz.

**3. Csendes, nyugodt, tiszta, egészséges, rendezett települési környezet biztosítása**

Rendezett, folyamatosan karbantartott, rendszeresen takarított, igényes közterületek (út, járda, zöldterület) Közlekedési és üzemi zajforrások elszigetelése a lakóterületektől.

**4. Teljeskörű, elérhető áru közüzemi ellátás nyújtása**

Ide tartozik a teljeskörű vízellátás, szennyvíz és csapadékvíz elvezetés, belvíz megszüntetése, gázellátás, telefon és internet, kábel TV, szelektív hulladékgyűjtés – elérhető áron.

**5. Teljeskörű, színvonalas alapellátó intézmények és szolgáltatások biztosítása**

Ebbe a körbe tartozik az oktatás, szociális és egészségügyi alapellátás, kulturális, szabadidős és sportolási lehetőségek, alapszintű kereskedelmi és szolgáltató létesítmények.

**6. A magasabb szintű intézmények és szolgáltatások kiváló elérhetőségének biztosítása**

A magasabb szintű ellátások elérhetőségét a munkahelyekhez hasonlóan a kiváló közösségi és kerékpáros közlekedés kell, hogy biztosítsa. A szükséges fejlesztés megegyezik, csak az igénybevétel ideje más.

**7. A lakosság bevonása a települést érintő döntésekbe**

A településfejlesztési folyamat valamennyi szakaszában – tervezés, megvalósítás és fenntartás – kiemelt alapelv a közösségi szemlélet, a széles körű partnerség biztosítása, hiszen egy-egy fejlesztés csak valós lakossági igény és megfelelő lakossági támogatás mellett érheti el célját.

**8. A civil szervezetek és a helyi sport támogatása**

A jól működő civil szervezetek és a sportegyesületek a lakóhelyhez való kötödés megteremtésének eszközei.

**9. A szociális ellátó rendszer és társadalmi integráció erősítése**

A település lakosságának öregedése és a szolidaritás elve megköveteli a szociális ellátó rendszer megerősítését.

A település működésekor érvényre kell juttatni az esélyegyenlőségi szempontokat, kiemelt figyelmet kell fordítani az egyes esélyegyenlőségi csoportokra (hátrányos helyzetűek, idősek, nők, fogyatékkal élők).